[pic] | KOMISIJA EVROPSKIH SKUPNOSTI |

Bruselj, 15.2.2007

COM(2007) 57 konč.

Predlog

SKLEP SVETA

o stališču, ki naj ga zavzame Skupnost v okviru Sveta ministrov AKP-ES glede sklepa o spremembi Sklepa Sveta ministrov AKP-ES št. 3/2001 o dodelitvi sredstev iz 8. in 9. Evropskega razvojnega sklada Somaliji

(predložila Komisija)

OBRAZLOŽITVENI MEMORANDUM

Za države, kot je Somalija, je v člen 93(6) Sporazuma o partnerstvu AKP-ES vključena posebna določba. V skladu s tem členom lahko Svet ministrov AKP-ES sprejme odločitev za odobritev posebne pomoči Somaliji, ki lahko zajema vzpostavitev institucij ter dejavnosti v zvezi z gospodarskim in socialnim razvojem, ob posebnem upoštevanju potreb najbolj ranljivih slojev prebivalstva. Določba je začela veljati s Sklepom Sveta ministrov AKP-ES št. 3/2001 z dne 20. decembra 2001[1], s katerim je bilo 149 milijonov EUR iz 9. Evropskega razvojnega sklada (ERS) dodeljenih v korist Somalije za finančno in tehnično sodelovanje.

V skladu s Prilogo IV k Sporazumu o partnerstvu AKP-ES lahko Skupnost določeni državi dodeli več sredstev in tako upošteva posebne potrebe ali izredne dosežke. V skladu s členom 5(2) Priloge IV se lahko v izrednih okoliščinah, navedenih v določbah o humanitarni in nujni pomoči, izvede pregled.

Leta 2006 je bil izveden ad hoc pregled za Somalijo. Z ad hoc pregledom je bilo glede na analizo potreb in dosežkov ter ob upoštevanju posebnih okoliščin za Somalijo ugotovljeno, da je treba sredstva, ki so na voljo v okviru strategije za izvajanje posebne pomoči za Somalijo (SISAS) za obdobje med letoma 2002 in 2007, povečati v mejah razpoložljivih sredstev in v skladu s sklepom Sveta ministrov AKP-ES.

V okviru priloženega osnutka sklepa Sveta ministrov AKP-ES o spremembi Sklepa Sveta ministrov AKP-ES št. 3/2001 z dne 20. decembra 2001 se za prehodno financiranje do začetka veljavnosti 10. ERS dodelijo dodatna sredstva v višini 36 144 798 EUR iz 9. ERS.

Komisija zato predlaga Svetu, da sprejme sklep iz priloge.

Predlog

SKLEP SVETA

o stališču, ki naj ga zavzame Skupnost v okviru Sveta ministrov AKP-ES glede sklepa o spremembi Sklepa Sveta ministrov AKP-ES št. 3/2001 o dodelitvi sredstev iz 8. in 9. Evropskega razvojnega sklada Somaliji

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti in zlasti člena 310 v povezavi z drugim pododstavkom člena 300(2) Pogodbe,

ob upoštevanju Sporazuma o partnerstvu AKP-ES, podpisanega v Cotonouju 23. junija 2000[2], in spremenjenega Sporazuma, podpisanega v Luxembourgu 25. junija 2005[3],

ob upoštevanju notranjega sporazuma z dne 18. septembra 2000 o financiranju in upravljanju pomoči Skupnosti na podlagi Finančnega protokola k Sporazumu o partnerstvu AKP-ES[4],

ob upoštevanju predloga Komisije,

ob upoštevanju naslednjega:

(1) S Sklepom št. 3/2001 z dne 20. decembra 2001 je Svet ministrov AKP-ES dodelil znesek v višini 149 milijonov EUR iz 9. ERS v korist Somalije.

(2) V skladu s členom 3(5) Priloge IV k Sporazumu o partnerstvu AKP-ES lahko Skupnost določeni državi dodeli več sredstev in tako upošteva posebne potrebe ali izredne dosežke.

(3) V skladu s členom 5(2) Priloge IV k Sporazumu o partnerstvu AKP-ES se lahko v izrednih okoliščinah, navedenih v določbah o humanitarni in nujni pomoči, izvede pregled. Glede na ugotovitve ad hoc pregleda programa sodelovanja s Somalijo so v okviru 9. ERS potrebna dodatna sredstva, da se do začetka veljavnosti 10. ERS zagotovi nadaljnja podpora prebivalcem Somalije.

(4) Stališče Skupnosti v okviru Sveta ministrov AKP-ES je treba določiti z namenom poznejšega sprejetja sklepa o dodelitvi dodatnih sredstev iz 9. ERS –

SKLENIL:

Člen 1

Stališče, ki naj ga zavzame Skupnost v okviru Sveta ministrov AKP-ES glede dodelitve sredstev iz 9. ERS Somaliji temelji na osnutku sklepa Sveta ministrov AKP-ES, ki je priložen kot priloga.

Člen 2

Manjše spremembe osnutka sklepa se lahko sprejmejo brez nadaljnjega sklepa Sveta.

V Bruslju,

Za Svet

Predsednik

PRILOGA

Osnutek

SKLEP SVETA MINISTROV AKP-ES

o spremembi Sklepa Sveta ministrov AKP-ES št. 3/2001 z dne 20. decembra 2001 o dodelitvi sredstev iz 8. in 9. Evropskega razvojnega sklada Somaliji

SVET MINISTROV AKP-ES JE –

ob upoštevanju Sporazuma o partnerstvu AKP-ES, podpisanega v Cotonouju 23. junija 2000[5], in spremenjenega Sporazuma, podpisanega v Luxembourgu 25. junija 2005[6], ter zlasti člena 93(6) Sporazuma,

ob upoštevanju naslednjega:

1. V skladu s členom 93(6) Sporazuma o partnerstvu AKP-ES lahko Svet ministrov AKP-ES dodeli posebno podporo državam pogodbenicam AKP prejšnjih konvencij AKP-ES, ki v odsotnosti normalno vzpostavljenih vladnih institucij niso mogle podpisati ali ratificirati Sporazuma o partnerstvu AKP-ES. Ta podpora se lahko nanaša na vzpostavitev institucij ter dejavnosti v zvezi z gospodarskim in družbenim razvojem, ob posebnem upoštevanju potreb najbolj ranljivih slojev prebivalstva. Ta določba velja za Somalijo.

2. S Sklepom št. 3/2001 z dne 20. decembra 2001[7] je Svet ministrov AKP-ES dodelil znesek v višini 149 milijonov EUR iz 9. ERS v korist Somalije za finančno in tehnično sodelovanje. Funkcija nacionalnega odredbodajalca za načrtovanje in izvajanje te dodelitve sredstev je bila zaupana glavnemu odredbodajalcu ERS.

3. V skladu s členom 3(5) Priloge IV k Sporazumu o partnerstvu AKP-ES lahko Skupnost določeni državi dodeli več sredstev in tako upošteva posebne potrebe ali izredne dosežke.

4. V skladu s členom 5(2) navedene priloge IV se lahko v izrednih okoliščinah, navedenih v določbah o humanitarni in nujni pomoči, izvede pregled. Glede na ugotovitve ad hoc pregleda programa sodelovanja s Somalijo so v okviru 9. ERS potrebna dodatna sredstva, da se do začetka veljavnosti 10. ERS zagotovi nadaljnja podpora prebivalcem Somalije –

SKLENIL:

Edini člen

(1) V Sklepu Sveta AKP-ES št. 3/2001 se doda naslednji člen 3a:

„Člen 3a

Na podlagi ugotovitev ad hoc pregleda se v korist Somalije za finančno in tehnično sodelovanje dodeli dodatni znesek v višini 36 144 798 EUR iz sredstev 9. ERS za dolgoročni razvoj, kakor je opredeljeno v členu 3(a) Finančnega protokola iz Priloge I k Sporazumu o partnerstvu AKP-ES.“

(2) Ta sklep začne veljati z dnem sprejetja.

V Bruslju,

Za Svet ministrov AKP-ES

Predsednik

[1] UL L 56, 27.2.2002, str. 23.

[2] UL L 317, 15.12.2000, str. 3.

[3] UL L 287, 28.10.2005, str. 4.

[4] UL L 317, 15.12.2000, str. 354.

[5] UL L 317, 15.12.2000, str. 3.

[6] UL L 287, 28.10.2005, str. 4.

[7] UL L 56, 27.2.2002, str. 23.